钦定古今图书集成/明伦汇编/闺媛典/第011卷 > 《惆怅诗九首》顾甄远
## 钦定古今图书集成/明伦汇编/闺媛典/第011卷 > 《惆怅诗九首》顾甄远

魂黯黯兮情脉脉，帘风清兮窗月白。梦惊枕上炉烬
销，不见《蕊珠》宫里客。

禁漏声稀蟾魄冷。纱厨筠簟波光静。独坐愁吟暗断
魂，满窗风动芭蕉影。

别恨离肠空恻恻，风动虚轩池水白。莫言《灵圃》步难
寻，有心终效偷桃客。

愁遇人间好风景。焦桐韵满华堂静。鉴鸾钗燕恨何
穷，忍向银床空抱影。

绿槐影里傍青楼，陌上行人空举头。烟水露花无处
问，摇鞭凝睇不胜愁。

役尽心神消尽骨，恩情未断忽分离。平生此恨无言
处，只有衣襟泪得知。

浓醪艳唱愁难破，骨瘦魂消病已成。若为《多罗》年少
死，始甘人道有风情。

泪满罗衣酒满卮。一声歌断怨相离。如今两地心中
事。直是瞿昙也不知。

横泥杯觞醉复醒，愁牵时有小诗成。早知惹得千般
恨，悔不天生解《蒲情》。